Kommissionens beslutning

af 29. november 2002

om ændring af beslutning 97/102/EF om særlige betingelser for import af fiskerivarer og akvakulturprodukter med oprindelse i Rusland og om ophævelse af beslutning 2002/808/EF

(meddelt under nummer K(2002) 4755)

(EØS-relevant tekst)

(2002/941/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, stk. 1, og

ud fra følgende betragtninger:

(1) Ifølge Kommissionens beslutning 97/102/EF af 16. januar 1997 om særlige betingelser for import af fiskerivarer og akvakulturprodukter med oprindelse i Rusland(3) er Fiskerikomitéen i Den Russiske Føderation bistået af Det Nationale Udvalg for Sundheds- og Sygdomskontrol (Goskomsanepidnadzor) den myndighed i Rusland, der er ansvarlig for at kontrollere, om fiskerivarer og akvakulturprodukter opfylder kravene i direktiv 91/493/EØF, og for at godkende dem.

(2) Som følge af en omstrukturering af den russiske administration vedtog Kommissionen beslutning 2002/808/EF af 16. oktober 2002 om ændring af beslutning 97/102/EF om særlige betingelser for import af fiskerivarer og akvakulturprodukter med oprindelse i Rusland(4) for at ændre navnet på den ansvarlige myndighed for udstedelse af sundhedscertifikater for fiskerivarer og fastslå, hvilken myndighed der er ansvarlig for inspektion og autorisation af virksomheder og fartøjer. Det har imidlertid vist sig, at den inspektionsmyndighed, der er anført i beslutning 2002/808/EF, ikke har beføjelse til at autorisere virksomheder og fartøjer. Den myndighed, der er ansvarlig for at udstede sundhedscertifikater for fiskerivarer, er Den Nationale Fiskerikomité i Den Russiske Føderation bistået af Det Nationale Center for Fiskerivarers Sikkerhed og Kvalitet (National Fiskekvalitet), der fungerer som inspektionsmyndighed i forbindelse med autorisation og registrering af virksomheder og fartøjer. Denne nye myndighed er i stand til effektivt at kontrollere, om de gældende love overholdes.

(3) Ordlyden af beslutning 97/102/EF bør tilpasses til ordlyden af de senest vedtagne kommissionsbeslutninger om særlige betingelser for import af fiskerivarer og akvakulturprodukter med oprindelse i visse tredjelande.

(4) Beslutning 97/102/EF bør ændres i overensstemmelse hermed, og beslutning 2002/808/EF bør ophæves.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 97/102/EF foretages følgende ændringer:

1) Artikel 1 affattes således:

"Artikel 1

Den Nationale Fiskerikomité i Den Russiske Føderation bistået af Det Nationale Center for Fiskerivarers Sikkerhed og Kvalitet (National Fiskekvalitet) er den myndighed i Rusland, der er ansvarlig for at kontrollere, om fiskerivarer og akvakulturprodukter opfylder kravene i direktiv 91/493/EØF, og for at godkende dem."

2) Artikel 2 affattes således:

"Artikel 2

1. Fiskerivarer, der importeres til Fællesskabet fra Rusland, skal opfylde kravene i stk. 2, 3 og 4.

2. Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.

3. Varerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag B.

4. Medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet 'RUSLAND' og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer."

3) Artikel 3, stk. 2, affattes således:

"2. Certifikaterne skal indeholde navn, stilling og underskrift for repræsentanten for Det Nationale Center for Fiskerivarers Sikkerhed og Kvalitet (National Fiskekvalitet) og sidstnævntes officielle stempel i en anden farve end de øvrige angivelser."

4) Bilag A affattes som angivet i bilaget til nærværende beslutning.

Artikel 2

Beslutning 2002/808/EF ophæves.

Artikel 3

Denne beslutning anvendes fra den 15. februar 2003. Artikel 2 anvendes dog fra den 30. november 2002.

Artikel 4

Denne beslutning er rettet til medlemsstaterne.

Udfærdiget i Bruxelles, den 29. november 2002.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15.

(2) EFT L 24 af 30.1.1998, s. 31.

(3) EFT L 35 af 5.2.1997, s. 23.

(4) EFT L 279 af 17.10.2002, s. 51.

BILAG

»BILAG A

>PIC FILE= "L_2002325DA.004703.TIF">

>PIC FILE= "L_2002325DA.004801.TIF">